Myanmarin kansalliskirjaston käytössä ollut rakennus Yangonissa.
**Myanmarin kansalliskirjasto** (burmaksi အမျိုးသားစာကြည့်တိုက်); engl. *National Library of Myanmar*, lyhenne: NLM) on Myanmarin pääkaupungissa Naypyidawissa toimiva kansalliskirjasto. Myös aiemmassa pääkaupungissa Yangonissa on toimipiste. Kirjasto on hallinnollisesti Myanmarin uskonnollisten asioiden ja kulttuurin ministeriön alaisuudessa.

Kirjaston palveluksessa on 38 henkilöä, joista 14:ta on kirjasto- ja informaatioalan diplomi, maisteri- tai tohtoritutkinto. Kirjastoa johtavat Ms. Daw Mya Oo (2017-, NLM Naypyitaw) ja tohtori Kay Thi Htwe (2017-, NLM Yangon).

Heinäkuussa 2016 uutisoitiin kirjaston kokoelmien sisältäneen 172 556 kirjaa, 435 580 aikakausjulkaisua, 12323 palmunlehteen tehtyä käsikirjoitusta, 345 käsinkirjoitettua kirjettä, 25 468 harvinaista kirjaa ja muuta kirjallista materiaalia.

Historiaa
---------

Kansalliskirjasto pohjautuu siirtomaa-aikana Ala-Myanmarin brittikomissionääri Sir Charles Edward Bernardin hallitsemaan rakennukseen yhteistyössä Ala-Myanmarin koulutussyndikaatin puheenjohtajan kanssa 21. helmikuuta 1883 perustamaan ja yleisölle avoimeen Bernardin vapaakirjastoon (engl. *Bernard Free Library*). Varsinaisesti alkujaan valtionkirjastoksi (engl. *State Library*) kutsuttu kirjasto perustettiin vuonna 1952. Vuonna 1964 se nimettiin kansalliskirjastoksi.

### Toimipisteet

Maan suurimmassa kaupungissa Yangonista alkunsa saanut kansalliskirjasto on muuttanut useasti historiansa aikana. Valtionkirjaston aikana se muutti Jubilee Hallina tunnettuun rakennukseen ja kansalliskirjastoksi nimeämisen jälkeen Pansodan Streetille ja sitten Yangonin kaupungintalolle. Kansalliskirjasto siirrettiin vielä kahdesti kunnes kokoelmat sijoitettiin Tarmwen kaupunginosaan. Pyörremyrsky Nargis vahingoitti tätä rakennusta vuonna 2008, jolloin kansalliskirjasto siirrettiin Yankinin alueelle. Vaikka suuri osa kansalliskirjaston kokoelmista ja hallinnosta siirrettiinkin vuosina 2010-2013 Naypyidawiin, Yangonissa säilyy kansalliskirjaston toinen toimipiste. Sen vahvistettiin vuonna 2016 siirtyvän tilapäistiloista kulttuurihistoriallisesti merkittävään ja kävijöille paremmin saavutettavaan rakennukseen Yangonin vanhassa kantakaupungissa. Ennen muuttoa peruskorjattavissa Merchant Streetin rakennuksessa on aikoinaan sijainnut Burma Oil Companyn päärakennus.

Kansalliskirjaston keskushallinto ja merkittävä osa kokoelmista siirrettiin 3. toukokuuta 2013 yleisölle avattuun toimipisteeseen Myanmarin pääkaupunkiin Naypyidawiin.

Myanmarilaisten lukutaito
-------------------------

Myanmarin vähintään 15-vuotiaista asukkaista oli YK:n kehitysohjelma UNEPin mukaan lukutaitoisia 75,6 prosenttia vuonna 2016.

Lähteet
-------

1. 1 2 3  Arkistoitu kopioOrganizational structure Myanmarin kansalliskirjasto, nlm-npt.gov.mm.  Arkistoitu 3.11.2018. Viitattu 3.11.2018. (englanniksi)
2. 1 2 3  Annual report of the National Library of Myanmar (2017-2018 Fiscal Year) (pdf) (Annual report of the National Library of Myanmar, presented at the 26th meeting (2018) of The Conference of Directors of National Libraries in Asia and Oceania (CDNLAO) – at the National Library of Myanmar (Naypyitaw), Myanmar)  2018. Japanin parlamentin kirjasto, ndl.go.jp. Viitattu 3.11.2018. (englanniksi)
3. 1 2 3  Liisa Savolainen: Arkistoitu kopioCNDL Address (2017 osoitteisto pdf-dokumenttina)  Updated 23.10.2017. Conference of Directors of National Libraries, cdnl.info.  Arkistoitu 2.4.2019. Viitattu 3.11.2018. (englanniksi)
4. 1 2  Tin Yadanar Htun: Arkistoitu kopioYangon heritage building to become national library  1.8.2016. Myanmarin kansalliskirjasto, nlm-npt.gov.mm.  Arkistoitu 12.11.2018. Viitattu 12.11.2018. (englanniksi)
5. 1 2  Arkistoitu kopioHistorical Background Myanmarin kansalliskirjasto, nlm-npt.gov.mm.  Arkistoitu 9.10.2018. Viitattu 3.11.2018. (englanniksi)
6. ↑  Arkistoitu kopioAdult literacy rate (% ages 15 and older) (2016 tiedot) UNDP, undp.org.  Arkistoitu 25.6.2016. Viitattu 3.11.2018. (englanniksi)

Aiheesta muualla
----------------

* National Library, Myanmar (englanniksi) (facebook.com)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Yhdysvallat

 |

 |